《崔清献公祠堂落成》
宋代·翟龛

象笏犹存旧典型，魏谟亦此振家声。
矧今故第堂堂复，不日新祠恰恰成。
嘉定间关全蜀险，端平仓卒护乡城。
此功此德垂千古，自有人人香火情。

作者简介：翟龛（一二二四～一三一四），号遁庵，东莞（今属广东）人。景先子。理宗景定二年（一二六一）领乡荐，度宗咸淳二年（一二六六）再举都魁，官本邑主簿。宋亡，杜门不出，建聚秀楼，延士讲习其间。延祐元年卒，年九十一。事见清雍正《广东通志》卷四四、民国《东莞县志》卷五四。今录诗三首。